Bivša misica, kći Ive Baldasara, sin Stipe Gabrića Jamba, HDZ-ovci, HSS-ovci i HSLS-ovci, bivši šef Karamarkova kabineta, pomoćnik Ranka Ostojića i mnogi drugi

To više nije moguće pratiti. Toliko ih dolazi u podružnice Holdinga i gradske tvrtke da je sve teško pobrojiti, kaže nam sugovornik iz direkcije Zagrebačkog holdinga o najezdi kadrova zaposlenih bez ikakvog natječaja u tome megapoduzeću.

Javnost je iznenadio nedavni slučaj zapošljavanja bivše hrvatske Miss Universe Sare Ivanković. Ona je došla bez natječaja sredinom listopada i treba, kao magistra ekonomije, voditi projekte u direkciji Holdinga. Odmah je prebačena u gradskog prijevoznika ZET-a, a razlog zapošljavanja je navodno prijateljstvo čelnice Zagrebačkog holdinga Ane Stojić Deban s njezinim suprugom, ali i taj što je otac pretrčao iz HSP-a AS u Bandićevu stranku.

Sarah Ivanković je samo vrh ledenog brijega uhljebljivanja u najveću lokalnu komunalnu tvrtku, uvjeravaju nas sindikalni predstavnici s kojima smo razgovarali.

- Postoji cijeli niz suspektnih zapošljavanja na rubu zakona. Holding se uvijek brani da oni po zakonu ne moraju raspisivati natječaje, što je točno, ali i suludo s obzirom na to da su u vlasništvu Zagreba. Postoje grupe poslova o kojima se mora konzultirati sindikat, ali sva uhljebljivanja su izvan tih kategorija. Razni savjetnici, pomoćnici, menadžeri, svi oni s plaćama iznad 10.000 kuna ne prolaze nikakve dogovore. Njih zapošljavaju po nalozima iz Grada, a ništa ne ide bez Milana Bandića - kaže Želimir Hercigonja, predsjednik Sindikata komunalnih radnika Hrvatske.

Savjetuje u Holdingu, ali stigne snimati i filmove

Uz pomoć sindikata i sugovornika iz Holdinga došli smo do zaista impresivne liste ljudi koji su zaposleni u zadnje vrijeme.

Jedno od iznenađenja je Ivan Gabrić, sin bivšeg metkovskoga gradonačelnika Stipe Gabrića Jamba, koji je zaposlen ljetos u Vodoopskrbi i odvodnji. Jambo se uzrujao kad smo ga nazvali i pitali je li razlog prijateljstvo s Bandićem.

- Sin mi je već deset godina u Zagrebu, radio je u PBZ-u. Neću vam ništa komentirati, zovite njega - rekao nam je Jambo.

No u Holdingu je političko zapošljavanje zaista šareno, a HDZ je pojačao svoje redove nakon što je ušao u koaliciju s Milanom Bandićem u Zagrebu. Ovo ljeto je u upravu došao HDZ-ovac Bernard Mršo iz Croatia osiguranja, a izbor je bio pod povećalom jer policija već neko vrijeme istražuje njegovu ulogu oko tehničke stanice u Sinju. Osim što je HDZ progurao i u nadzorni odbor članove iz svoje kvote, dobili su zasad i dva direktora podružnica.

Stanko Gačić, njihov zagrebački čovjek, preuzeo je Tržnice, a Tomislav Družak preuzeo je turističku tvrtku “Vladimir Nazor”. Družak je inače poznat jer je vodio HDZ-ovu tvrtku Glasnik, preko koje su se sakupljale donacije za Kolindu Grabar Kitarović u predsjedničkoj kampanji.

U Razvojnoj agenciji TPZ-a je preko HDZ-a zaposlen Antun Janko Bobetko, unuk generala Janka Bobetka. Još ranije je, nakon smjene s pozicije šefa kabineta Tomislava Karamarka, brzo u Holdingu posao pronašao Dominik Galić, koji je savjetnik uprave, ali u biti se s tog mjesta i dalje bavi filmskom produkcijom, kažu nam. To dokazuje i natječaj HRT-a na kojem je prošao Galićev projekt.

Imaš optužnicu? Ideš iz Grada raditi u Holding

U Holdingu je zaista šareno političko društvo zaposleno na jake funkcije.

Nenad Matić, koji se sad kandidira za šefa HSS-a, a inače je zastupnik u Skupštini, dobio je posao savjetnika u Robnim terminalima. Ni on se ne mora pretrgnuti od posla, kažu nam. Ured mu je u centru Zagreba iako su Terminali na krajnjem zapadu grada. Ranije je zaposlen u Sportskim objektima i Milivoj Špika, čelnik BUZ-a, koji je nakon prošlih izbora prešao u Bandićev klub zastupnika.

Ima tu i SDP-ovaca. Primjerice, Nebojša Kirigin, bivši pomoćnik ministra Ranka Ostojića, zaposlen je u podružnicu koja upravlja nekretninama. Gradska zastupnica Sanja Ožić je u Čistoći.

Alen Ostojić, zastupnik HSLS-a, u Zagrebu je također našao svoje mjesto pomoćnika uprave prije više od godinu dana. Zanimljivo je i da je Bandić svoje suradnike iz Grada s pravomoćnim optužnicama za milijunsku štetu gradu u raznim aferama smjestio u Holding. Vidoje Bulum, Željko Horvat i Ivica Fanjek neki su od poznatijih koji su smješteni na dobre plaće u tvrtki.

I prije nego što je ušao u političko partnerstvo s gradonačelnikom Splita Ivom Baldasarom, u Holdingu je zaposlena njegova kći Ivana. Manje poznati gradski zastupnici po četvrtima su također dobili posao, a onda su naglo promijenili stranu i prešli u Bandićevu stranku.

- Sva ta zapošljavanja idu paralelno s tim da gradonačelnik stalno viče da moramo rezati broj ljudi. Da samo premjestite jednog radnika, potreban je niz suglasnosti, a oko 1000 ljudi je skoro u robovlasničkom odnosu jer godinama rade kao najamni radnici preko agencija. Za njihova prava ne žele čuti, a sva ova zapošljavanja idu s obrazloženjem da su to stručni ljudi kojima treba dati priliku. Pa što ne daju priliku svima stručnima na natječaju - kaže Dražen Jović iz ZET-ova sindikata Zagrebačkog holdinga.

U Holdingu se posipaju pepelom zbog uhljeba

Bandić je inače u kampanji govorio da će, ako bude premijer, samo stručni dobivati poslove, ali prema svemu navedenom, očito ima i drugih kriterija. Inače, model je star. Kad je Bandić osnovao Holding, pozapošljavao je u njega najžešće oporbene kritičare iz Skupštine. Sad je očito samo nastavio, dijeleći funkcije, udovoljavati zastupnicima, prijateljima, političkim partnerima.

Inače, nakon što se vratio iz pritvora, prije više od godinu dana, na čelo Holdinga postavio je lojalnu Anu Stojić Deban. Ona je trebala ostati tek privremeno, ali je ne želi mijenjati upravo jer joj vjeruje. Ipak, ona nije branila sva ova zapošljavanja. Ako je odgovor koji smo dobili iz Zagrebačkog holdinga iskren.

- Svjesni smo manjkavosti sustava te poduzimamo radnje kako bismo ga učinili transparentnijim. Uskoro ćemo objaviti plan zapošljavanja te će biti dostupan na internetu, a za svako radno mjesto bit će pozivi - odgovorili su nam iz uprave.